Данил Гарди

**Данил Гарди** (*5. септембер 1951—†6. май 2009), єден з найвизначнєйших  новинарох, културних  и явних роботнїкох медзи Руснацами у Горватскей.

## Биоґрафия
Данил Гарди народзени як двойнятко зоз братом Михалом 5. септембра 1951. року у Петровцох при Вуковаре. Оцец Петро и мац Андєлка нар. Канюх. У родним валалє  закончел основну школу а штредньошколске образованє здобул у Вуковаре дзе,  у тедишнєй *Установи за информованє Вуковар* седемдзешатих рокох почал свой роботни вик як новинар. Данил Гарди робел у Радио Вуковару и у *Вуковарских новинох*, як на горватским  так и на руским язику. У виданьох по руски як цо то була *Нова думка* у горватскей и у руских гласнїкох преважно з Войводини, вон почал сотрудзовац ище як школяр основней и штреднєй школи. Як потвердзени  и искусни новинар зоз Горватскей Данил Гарди бул и член Союзу новинарох Югославиї.

По сам початок воєних зраженьох на Балкану на початку 1990-их Данил Гарди бул  порядни  дописователь  новинох *Руске слово* дзе писал о шицких значнєйших збуваньох и о живоце Руснацох у Горватскей.  Бул вон стаємни и каждодньови сотруднїк  и у електронских медийох, односно  руских редакцийох Радия и Телевизиї Нови Сад кед ше каждодньово могло чуц його звити у информативних емисийох радия и ТВ по руски як и його инспиративни прилоги у *Емисиї за валал* лєбо *Панорами*  на Радио Новим Садзе або патриц зложенши ТВ прилоги, як цо то була емисия о Пишкуревцох и  Руснацох у тим краю за хтору вон написал сценарий. 

Як резултат вецей як 25 рокох його новинарскей кариєри за Данилом Гардийом остали стотки звити, статї и репортажи  о живоце Руснацох у Горватскей а його робота и угляд були инспирациї за младших колеґох-новинарох же би рушали по його шлїдох. 

Данил Гарди бул, як член КУД *Яким Гарди* з Петровцох, активни учашнїк у културним и явним живоце Руснацох. Тиж так, вон бул и єден зоз сновательох найвекшого фестивала  Руснацох у Горватскей *Петровски дзвон*. 

Данил Гарди бул  оженєти зоз Андєлку родз. Костелник, у малженстве мали дзивку Таню.  

Под час траґичних войнових подїйох у Вуковаре дзе вон зоз фамелию бивал, Данил Гарди бул гарештовани з боку сербских воєних моцох штредком новембра 1991. року и бул одведзени до Сербиї дзе пребувал у гарештох у Сримскей Митровици, Алексинцу и Нишу.  Прежил чежки часи, малтретованє, вишлїдзованя а потим бул концом януара 1992. року, у єдней черанки зараброваних медзи сербским и горватским войском, розмєнени и сцигнул до Горватскей.  Подїї з того периоду, спрам шицкого, охабели  пошлїдки на його здравє и вон ше похорел та пошол до вчасней пензиї. 

И у тим периодзе, як пензионер, Данил Гарди нє мировал та бул активини сотруднїк  на зазберованю материялу за кнїжку *Руснаци у Републики Горватскей*.

Данил Гарди умар 6. мая  2009. року у Вуковаре, у 58. року живота.  Поховани є 7. мая на теметове  у Петровцох.

## Литература
* Михайло Зазуляк: *Данил Гарди (1951—2009),*  Рок LXV число 20 (3317) Нови Сад, 15. май 2009. року, бок 11. 

## Вонкашнї вязи
* Борис Варґа: ''Траґедия Українцох и Руснацох зоз Вуковару,'' *Думки з Дунаю*, Лїтопис Союзу Русинох и Укрaїнцох Републики Горвaтскей, ч. 18, б. 103-111. ISBN 978-953-7767-07-5 Превжате и адаптиране зоз Al Jazeera Balkans.
* Дюра Лїкар:  ''ЖВЕРАТКО НАШЕЙ РОБОТИ,'' Союз Русинох Українцох Републики Горватскей, ч. 130, рок  ХХХІV, 2005, б. 8, ISSN 0351-3181

## Ґалерия

M. Cirba, J. Bucko, D. Hardi and G. Koljesar.jpg|Мирослав Цирба, Янко Бучко, Данил Гарди и Гавриїл Колєсар


 
Катеґория:Руснаци у Горватскей
Катеґория:Петровчанє
Катеґория:Новинаре
Катеґория:Народзени 1951
Катеґория:Умарли 2009
Катеґория:Дїяче у култури
Катеґория:5. септембер
Катеґория:6. май